CELEX: 52017PC0731
Language: ro
Date: 2017-12-04
Title: Propunere de REGULAMENT AL CONSILIULUI de suspendare temporară a taxelor vamale autonome prevăzute de Tariful vamal comun pentru anumite mărfuri de tipul celor care urmează a fi încorporate în aeronave sau utilizate pentru aeronave, și de abrogare a Regulamentului (CE) nr. 1147/2002

COMISIA EUROPEANĂ
            Bruxelles, 4.12.2017
            COM(2017) 731 final
            2017/0324(NLE)
            Propunere de
            REGULAMENT AL CONSILIULUI
            de suspendare temporară a taxelor vamale autonome prevăzute de Tariful vamal comun pentru anumite mărfuri de tipul celor care urmează a fi încorporate în aeronave sau utilizate pentru aeronave, și de abrogare a Regulamentului (CE) nr. 1147/2002
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul (CE) nr. 1147/2002 al Consiliului prevede suspendarea temporară a taxelor vamale autonome prevăzute în Tariful vamal comun pentru anumite mărfuri importate pe baza unor „certificate de navigabilitate”. Certificatele de navigabilitate (în prezent „certificate de autorizare a dării în exploatare”) erau emise de autoritatea aeronautică națională din statul în care a fost înregistrată aeronava și certificau faptul că elementele încorporate în aeronavă fuseseră fabricate în conformitate cu un proiect aprobat conform legislației din domeniul aviației, aplicabilă la momentul respectiv. Regulamentul (CE) nr. 1147/2002 al Consiliului a simplificat procedurile vamale pentru importurile de piese, componente și alte mărfuri utilizate la construcția, repararea, întreținerea, recondiționarea, modificarea sau transformarea aeronavelor, care sunt scutite de taxe vamale și care au fost importate anterior în temeiul unor regimuri vamale suspensive (de exemplu, regimurile de „perfecționare activă”, „destinație finală” și „depozitare”).
            
            
               Unele dispoziții ale regulamentului trebuie să fie actualizate pentru a se ține seama de evoluțiile juridice și tehnologice. În special, pentru a asigura conformitatea cu evoluțiile juridice din sectorul aviației, dispozițiile ar trebui să se refere la „certificate de autorizare a dării în exploatare” [și anume, formularul 1 al Agenției Europene de Siguranță a Aviației (AESA) sau echivalentul acestuia], și nu la „certificate de navigabilitate”. De asemenea, termenul „certificat original” este depășit, deoarece certificatele sunt astăzi emise în format electronic.
            
            
               Autoritățile naționale au adoptat puncte de vedere diferite cu privire la mărfurile importate cu un „certificat de navigabilitate” și care beneficiază de suspendarea taxelor vamale prevăzută de Regulamentul (CE) nr. 1147/2002, mai exact dacă ele pot fi utilizate exclusiv pentru aeronavele civile sau dacă pot fi utilizate atât pentru aeronavele civile, cât și pentru cele militare. Pentru a asigura o interpretare coerentă și o aplicare uniformă, este necesar să se clarifice aceste dispoziții. Prin urmare, se urmărește ca piesele concepute pentru aeronavele militare să poată beneficia, de asemenea, de suspendarea taxelor vamale, dacă sunt însoțite de certificatul de autorizare a dării în exploatare sau de echivalentul acestuia. Prezenta propunere este în concordanță cu legislația vamală care extinde descărcarea simplificată a regimului de perfecționare activă la echipamentele militare, deoarece articolul 324 alineatul (1) litera (c) din Regulamentul de punere în aplicare (UE) 2015/2447 al Comisiei nu face distincție între aeronave civile și militare în ceea ce privește descărcarea simplificată a regimului de perfecționare activă.
            
            
               Din motive de securitate juridică și pentru a asigura aplicarea uniformă a regulamentului, propunerea va permite Comisiei să întocmească o listă de coduri din Nomenclatura combinată prevăzută în Regulamentul (CEE) nr. 2658/87 al Consiliului, în temeiul căreia pot fi clasificate mărfurile în cauză, precum și o listă a certificatelor considerate echivalente cu certificatele din formularul AESA 1. De asemenea, aceasta va permite o intervenție rapidă atunci când trebuie să fie modificate respectivele liste de coduri sau de certificate. 
            
            
               Din motive de securitate juridică și de claritate, regulamentul actual ar trebui abrogat și nu modificat. Noua propunere de regulament clarifică, simplifică și reduce sarcina administrativă pentru operatorii economici și administrațiile vamale și sprijină competitivitatea industriei aeronautice din UE.
            
            
               •Coerența cu dispozițiile existente în domeniul de politică vizat
            
            
               Măsura reduce sarcina administrativă pentru autoritățile vamale din statele membre, precum și pentru operatorii economici din sectorul aeronautic, deoarece ea reduce necesitatea de a recurge la regimuri vamale suspensive, cum ar fi tratamentul tarifar favorabil acordat mărfurilor datorită destinației finale, perfecționării active sau antrepozitării vamale a acestora.
            
            
               •Coerența cu alte politici ale Uniunii
            
            
               
                  Propunerea este în concordanță cu politica Uniunii în domeniul aviației și se bazează pe procesul de recunoaștere reciprocă a certificatelor de autorizare a dării în exploatare între UE și țări terțe. În special, propunerea este conformă cu politica Uniunii privind normele comune în domeniul aviației civile și instituirea unei Agenții Europene de Siguranță a Aviației [Regulamentul (CE) nr. 216/2008]. În plus, propunerea este conformă cu politica Uniunii referitoare la menținerea navigabilității aeronavelor și a produselor, reperelor și dispozitivelor aeronautice [Regulamentul (CE) nr. 1321/2014] și cu cea referitoare la normele de punere în aplicare privind certificarea pentru navigabilitate și mediu a aeronavelor și a produselor, pieselor și echipamentelor aferente, precum și certificarea organizațiilor de proiectare și producție [Regulamentul (CE) nr. 748/2012]. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Temeiul juridic al prezentei propuneri îl constituie articolul 31 din Tratatul privind funcționarea Uniunii Europene (TFUE).
               
            
            
               •Subsidiaritate (pentru competență neexclusivă) 
            
            
               
                  Obiectul propunerii intră în sfera de competență exclusivă a UE. În consecință, principiul subsidiarității nu se aplică.
               
            
            
               •Proporționalitate
            
            
               
                  Propunerea respectă principiul proporționalității. Regulamentul nu depășește ceea ce este necesar pentru realizarea obiectivelor urmărite, în conformitate cu articolul 5 alineatul (4) din Tratatul privind Uniunea Europeană (TUE).
               
            
         
         
            
               •Alegerea instrumentului
            
            
               În temeiul articolului 31 din TFUE, „taxele prevăzute de Tariful Vamal Comun se stabilesc de către Consiliu, care hotărăște, la propunerea Comisiei”. Prin urmare, un regulament al Consiliului este instrumentul adecvat.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex post/verificări ale adecvării legislației existente
            
            
               
                  În paralel cu această propunere și în conformitate cu articolul 4 din Regulamentul (CE) nr. 1147/2002 al Consiliului, Comisia transmite Consiliului un raport privind aplicarea regulamentului. În raportul respectiv, întocmit pe baza informațiilor primite de statele membre pentru perioada 2014-2016, se concluzionează că motivația esențială care stă la baza simplificării și a suspendării rămâne valabilă. Sarcina administrativă a operatorilor economici și a administrațiilor vamale se reduce considerabil.
               
               
                  Potrivit rezultatelor raportului, actualul regulament rămâne în continuare relevant și eficient deoarece reduce sarcina administrativă pentru lucrătorii vamali, punând la dispoziție o procedură alternativă la regimurile vamale speciale, precum autorizația de destinație finală și supravegherea vamală a acesteia. Totuși, anumite dispoziții ale actualului regulament necesită clarificări suplimentare privind certificatele autorizate și procedurile pentru mărfurile reparate. În ceea ce privește eficiența, raportul a arătat în mod clar că impactul utilizării regulamentului actual este semnificativ atât pentru agenții economici, cât și pentru administrațiile vamale. În special, comparând utilizarea certificatelor de navigabilitate cu termenul-limită prevăzut pentru regimul de destinație finală, este evident că timpul economisit este echivalent cu perioada de timp necesară pentru acordarea regimului de destinație finală.
               
            
            
               •Consultările cu părțile interesate
            
            
               
                  Comisia a organizat mai multe consultări pentru informarea comunității de afaceri cu privire la acțiunile avute în vedere. Mai exact, Comisia a organizat o serie de reuniuni cu Asociația Companiilor Europene de Navigație Aeriană și cu Asociația industriilor aerospațiale și de apărare. Operatorii economici și-au exprimat acordul general cu privire la propunere. În plus, Comisia a consultat Agenția Europeană de Siguranță a Aviației (AESA). Statele membre au fost informate prin intermediul grupului de experți din cadrul Grupului pentru economie tarifară (ETQG) și secțiunii Nomenclatura tarifară și statistică a Comitetului Codului vamal (sectorul NC). Statele membre și-au exprimat sprijinul față de propunerea Comisiei.
               
            
            
               •Evaluarea impactului
            
            
               
                  Pentru prezenta propunere nu s-a efectuat o evaluare a impactului, dat fiind că nu există efecte economice, sociale sau de mediu noi și semnificative și nici nu trebuie făcute opțiuni politice.
               
            
            
               •Adecvarea reglementărilor și simplificarea
            
            
               Regulamentul actual s-a dovedit a fi extrem de benefic pentru industria aeronautică din UE (tratament de scutire de taxe vamale a mărfurilor, acordat la prezentarea unui certificat) și pentru administrațiile statelor membre (acceptarea unui anumit tip de certificat, care este mai puțin împovărătoare decât regimurile vamale suspensive utilizate anterior). Impactul pozitiv asupra sectorului de profil se reflectă în creșterea progresivă, în perioada 2014-2016, a valorii importurilor cu certificate de navigabilitate (aproximativ 11,3 miliarde EUR în 2014, 14,9 miliarde EUR în 2015 și 18,5 miliarde EUR în 2016). Comisia prezintă Consiliului un raport privind punerea în aplicare a regulamentului (a se vedea mai sus).
            
            
               •Drepturile fundamentale
            
            
               
                  Prezenta propunere nu are niciun impact asupra drepturilor fundamentale.
               
            
            
               4.IMPLICAȚIILE BUGETARE
            
            
               Prezenta propunere nu are implicații financiare. Operatorii economici din sector au avut posibilitatea să recurgă la regimuri vamale suspensive chiar înainte de intrarea în vigoare a Regulamentului (CE) nr. 1147/2002 al Consiliului, iar propunerea nu introduce modificări majore.
            
            
               5.ALTE ELEMENTE
            
            
               •Planuri de punere în aplicare și modalități de monitorizare, evaluare și raportare
            
            
               Măsurile propuse vor fi gestionate în cadrul Tarifului Integrat al Uniunii Europene (TARIC) și vor fi aplicate de administrațiile vamale ale statelor membre.
            
            
               2017/0324 (NLE)
            
         
         
            
               Propunere de
            
            
               REGULAMENT AL CONSILIULUI
            
            
               de suspendare temporară a taxelor vamale autonome prevăzute de Tariful vamal comun pentru anumite mărfuri de tipul celor care urmează a fi încorporate în aeronave sau utilizate pentru aeronave, și de abrogare a Regulamentului (CE) nr. 1147/2002
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 31,
            
            
               având în vedere propunerea Comisiei Europene,
            
            
               întrucât:
            
            
               (1)Prin Regulamentul (CE) nr. 1147/2002 al Consiliului
                  1
               , au fost suspendate temporar taxele autonome prevăzute de Tariful vamal comun aplicabile pieselor, componentelor și altor mărfuri destinate a fi încorporate în sau utilizate pentru aeronavele civile, atunci când sunt importate cu certificate de navigabilitate. Regulamentul respectiv a simplificat procedurile vamale aplicabile importurilor scutite de taxe vamale de piese, componente și alte mărfuri utilizate la construcția, repararea, întreținerea, recondiționarea, modificarea sau transformarea aeronavelor. Cu toate acestea, ca urmare a evoluțiilor tehnice și legislative de amploare care au avut loc din 2002 până în prezent, este necesar ca Regulamentul (CE) nr. 1147/2002 să fie adaptat și, din motive de claritate, ar trebui înlocuit. 
            
            
               (2)În conformitate cu informațiile primite de la statele membre, suspendarea temporară introdusă de Regulamentul (CE) nr. 1147/2002 rămâne necesară pentru a atinge obiectivul reducerii sarcinii administrative atât pentru operatorii economici din sectorul aeronautic, cât și pentru autoritățile vamale din statele membre, deoarece importurile în regim special cu supraveghere vamală, cum ar fi destinația finală, perfecționarea activă sau antrepozitarea vamală, ar fi împovărătoare. Suspendarea temporară ar trebui, prin urmare, să fie continuată.
            
            
               (3)Ținând seama de faptul că prețurile pieselor și ale componentelor utilizate în sectorul aeronautic sunt în general mult mai ridicate decât prețurile practicate pentru mărfuri similare utilizate în alte scopuri, riscul ca mărfurile importate cu scutire de taxe vamale să fie utilizate în alte sectoare industriale, și, prin urmare, riscul de a se abuza de suspendarea temporară este foarte scăzut. 
            
            
               (4)Regulamentul (UE) nr. 748/2012 al Comisiei
                  2
                prevede că, pentru ca o piesă să fie considerată eligibilă pentru instalare într-un produs cu certificat de tip, aceasta trebuie să fie însoțită de un certificat de autorizare a dării în exploatare (formularul AESA 1) eliberat de către o parte autorizată de autoritățile aeronautice din Uniune. Prin urmare, suspendarea taxelor vamale ar trebui să fie condiționată de prezentarea unui certificat de autorizare a dării în exploatare.
            
            
               (5)În plus, certificatele echivalente eliberate de țări terțe și certificatele care au fost eliberate în cadrul unor acorduri bilaterale privind siguranța aviației încheiate cu Uniunea înainte de crearea Agenției Europene de Siguranță a Aviației (AESA), ar trebui să fie, de asemenea, acceptate ca alternativă la certificatele de autorizare a dării în exploatare (formularul AESA 1).
            
            
               (6)Având în vedere că anumite certificate sunt eliberate numai în format electronic, pentru a beneficia de suspendare ar trebui să fie posibilă prezentarea certificatelor atât prin utilizarea unor tehnici de prelucrare electronică a datelor, cât și prin utilizarea altor mijloace.
            
            
               (7)În cazul în care nu poate fi depus un certificat în momentul declarării mărfurilor pentru punere în liberă circulație, ar trebui ca vânzătorul mărfurilor să depună o declarație care să conțină numărul de referință al certificatului pentru a permite autorităților vamale din statele membre să verifice produsele care sunt puse în liberă circulație.
            
            
               (8)Autoritățile vamale ar trebui să aibă posibilitatea, pe cheltuiala importatorului, să recurgă la expertiza unui reprezentant al autorităților aeronautice naționale atunci când au motive întemeiate să creadă că certificatele au fost falsificate. Cu toate acestea, înainte de a lua o astfel de măsură, autoritățile vamale ar trebui să țină seama de volumul de mărfuri care urmează a fi importate, de cuantumul taxelor exigibile în cazul în care suspendarea prevăzută de prezentul regulament nu s-ar aplica, precum și de riscul ca costul expertizei să depășească beneficiul importatorului rezultat din suspendarea taxelor vamale, în cazul în care, conform expertizei efectuate, normele de eliberare a certificatelor respective nu au fost încălcate, pentru a evita crearea de sarcini inutile pentru operatorii economici.
            
            
               (9)În vederea asigurării unor condiții uniforme pentru punerea în aplicare a prezentului regulament, ar trebui conferite competențe de executare Comisiei pentru a stabili o listă cu pozițiile, subpozițiile și codurile din Nomenclatura combinată prevăzută în Regulamentul (CEE) nr. 2658/87 al Consiliului
                  3
               , în temeiul căreia să fie clasificate mărfurile eligibile să beneficieze de o suspendare în temeiul prezentului regulament, pentru a stabili o listă de certificate care sunt echivalente cu certificatul de autorizare a dării în exploatare (formularul AESA 1) și pentru a elabora un model pentru declarațiile care pot fi depuse la autoritățile vamale în cazul în care nu poate fi depus un certificat în momentul declarării mărfurilor pentru punere în liberă circulație. Aceste competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului
                  4
               .
            
            
               (10)Având în vedere modificările aduse prin prezentul regulament în ceea ce privește mărfurile care pot beneficia de suspendarea taxelor vamale autonome, certificatele de autorizare a dării în exploatare acceptabile și procedurile, precum și din motive de claritate, Regulamentul (CE) nr. 1147/2002 ar trebui abrogat,
            
            
               ADOPTĂ PREZENTUL REGULAMENT:
            
            
               Articolul 1
            
            
               Taxele autonome din Tariful vamal comun prevăzute în Regulamentul (CEE) nr. 2658/87 pentru piese, componente și alte mărfuri de tipul celor care urmează a fi încorporate în sau utilizate pentru aeronave și părți ale acestora în cursul fabricării, reparării, întreținerii, reconstrucției, modificării sau transformării se suspendă. 
            
         
         
            
               Comisia adoptă, prin intermediul unor acte de punere în aplicare, o listă de poziții, subpoziții și coduri din Nomenclatura Combinată prevăzută în Regulamentul (CEE) nr. 2658/87 în temeiul căreia sunt clasificate mărfurile eligibile pentru suspendare. Actele de punere în aplicare respective se adoptă în conformitate cu procedura de examinare menționată la articolul 4.
            
            
               Articolul 2
            
            
               (1)Pentru ca mărfurile să beneficieze de suspendarea prevăzută la articolul 1, declarantul trebuie să prezinte autorităților vamale, în momentul depunerii declarației vamale pentru punere în liberă circulație, un certificat de autorizare a dării în exploatare — formularul AESA 1, astfel cum figurează în apendicele I la anexa I la Regulamentul (UE) nr. 748/2012, sau un certificat echivalent. Declarația vamală de punere în liberă circulație conține o trimitere la numărul de referință al certificatului. 
            
            
               Certificatul se depune utilizând tehnici de prelucrare electronică a datelor sau prin alte mijloace. 
            
            
               Comisia elaborează, prin intermediul unor acte de punere în aplicare, o listă de certificate care sunt considerate echivalente cu certificatul de autorizare a dării în exploatare - formularul AESA 1. Actele de punere în aplicare respective se adoptă în conformitate cu procedura de examinare menționată la articolul 4. 
            
            
               (2)Prin derogare de la alineatul 1, în cazul în care nu poate fi depus un certificat în momentul declarării mărfurilor pentru punere în liberă circulație, declarantul poate furniza în schimb o declarație pe factura comercială sau pe un document anexat la aceasta. Declarația conține un număr de referință al certificatului. În cazul mărfurilor importate pentru reparații sau întreținere care și-au pierdut starea de navigabilitate, declarația se referă la numărul certificatului original.
            
            
               Declarația respectivă este semnată de către vânzătorul mărfurilor. 
            
            
               Declarația se întocmește în conformitate cu modelul stabilit de Comisie prin intermediul actelor de punere în aplicare. Actele de punere în aplicare respective se adoptă în conformitate cu procedura de examinare menționată la articolul 4. 
            
            
               Articolul 3
            
            
               În cazul în care autoritățile vamale au motive întemeiate să suspecteze că un certificat depus în temeiul articolului 2 alineatul (1) a fost falsificat, acestea pot solicita efectuarea unei expertize de către un reprezentant al autorităților aeronautice naționale. Importatorul suportă costurile expertizei. 
            
            
               Atunci când decid cu privire la solicitarea unei expertize, autoritățile vamale țin seama de volumul de mărfuri care urmează a fi importate, de cuantumul taxelor exigibile în cazul în care suspendarea prevăzută de prezentul regulament nu s-ar aplica, precum și de riscul ca costul expertizei să depășească beneficiul importatorului rezultat din suspendarea taxelor vamale, în cazul în care, conform expertizei efectuate, normele de eliberare a certificatelor respective nu au fost încălcate.
            
            
               Articolul 4
            
            
               Comisia este asistată de Comitetul Codului Vamal instituit prin articolul 285 din Regulamentul (UE) nr. 952/2013 al Parlamentului European și al Consiliului
                  5
               . Comitetul respectiv este un comitet în sensul Regulamentului (UE) nr. 182/2011.
            
            
               Atunci când se face trimitere la prezentul alineat, se aplică articolul 5 din Regulamentul (UE) nr. 182/2011. 
            
            
               Articolul 5
            
            
               Regulamentul (CE) nr. 1147/2002 se abrogă. Trimiterile la regulamentul abrogat se interpretează ca trimiteri la prezentul regulament.
            
            
               Articolul 6
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
            
               Se aplică de la [1 martie 2018].
            
         
         
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu
               
               
                     Președintele
               
            
            
               FIȘĂ FINANCIARĂ LEGISLATIVĂ
            
            
               1.CADRUL PROPUNERII/INIȚIATIVEI 
            
            
               Regulament al Consiliului de suspendare temporară a taxelor vamale autonome prevăzute de Tariful vamal comun pentru anumite mărfuri de tipul celor care urmează a fi încorporate în aeronave sau utilizate pentru aeronave, și de abrogare a Regulamentului (CE) nr. 1147/2002
            
            
               2.LINII BUGETARE
            
            
               X
                     Propunerea nu are implicații financiare
            
            
               ◻ Propunerea nu are implicații financiare asupra cheltuielilor, dar are implicații financiare asupra veniturilor — efectul este următorul:
            
            
               (milioane EUR cu o zecimală)
            
            
                     
                  
                  
                     
                  
               
                     
                        Linia bugetară
                     
                  
                  
                     
                        Venituri
                     
                     
                  
                  
                     
                        perioadă de 12 luni începând cu zz/ll/aaaa
                     
                  
                  
                     
                        [Anul: 2017]
                     
                  
               
                     
                  
                  
                     
                  
                  
                     
                  
                  
                     
                  
               
            
                     
                        Situația după acțiune
                     
                  
               
                     
                        Linia bugetară
                     
                  
                  
                     
                  
               
                     
                  
                  
                     
                  
               
                     
                  
                  
                     
                  
               
               Prezenta propunere nu are implicații financiare. Operatorii economici din acest sector puteau recurge la regimuri vamale suspensive (cum ar fi regimurile de „perfecționare activă”, „destinație finală”, „antrepozitare”) chiar și înainte de întrarea în vigoare a Regulamentului (CE) nr. 1147/2002 al Consiliului, iar actuala propunere nu aduce schimbări majore legislației în vigoare. 
            
            
               Cu titlu informativ, se estimează că taxele vamale care corespund volumului de importuri în UE cu„certificatele de navigabilitate” pentru anul 2016 s-ar ridica la 560 de milioane EUR.
            
            
            
               3.MĂSURI ANTIFRAUDĂ
            
            
               Articolul 3 din regulament prevede că autoritățile vamale pot solicita avizul unui expert din partea unui reprezentant al autorităților aeronautice naționale, pe cheltuiala importatorului, atunci când au motive să creadă că certificatele au fost falsificate.
            
            
         
         
            
                  
                     (1)
                  
                        Regulamentul (CE) nr. 1147/2002 al Consiliului din 25 iunie 2002 de suspendare temporară a drepturilor autonome din Tariful Vamal Comun pentru anumite mărfuri importate pe baza unor certificate de navigabilitate (JO L 170, 29.6.2002, p. 8).
               
               
                  
                     (2)
                  
                        Regulamentul (UE) nr. 748/2012 al Comisiei din 3 august 2012 de stabilire a normelor de punere în aplicare privind certificarea pentru navigabilitate și mediu a aeronavelor și a produselor, pieselor și echipamentelor aferente, precum și certificarea organizațiilor de proiectare și producție (
                  
                     JO L 224, 21.8.2012, p. 1
                  
                  ). 
               
               
                  
                     (3)
                  
                  
                        Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
                  
               
               
                  
                     (4)
                  
                        Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
               
               
                  
                     (5)
                  
                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).